ዶክተር ደብረጽዮን ገብረሚካኤል፡ "ኣይንቕበሎን" ልዕሊ ሓሙሽተ ወርሒ ዝወሰደ መርመራ ላዕለዋይ ዓቃቢ ሕጊ ፌደራል፡ ብሓለፍቲ ስራሕ መንግስቲ፡ ከበድቲ ጥሕሰታት ሰብኣዊ መሰላትን ብዝተሓላለኸ መገዲ ብልሽውናን ከምእተፈጸሙን ሓቢሩ። በዚ ክልቲኡ ዛዕባ፡ ብግህሰት ሰብኣዊ መሰላትን ብልሽውናን ዝተኸሱ ጥርጡራት ከኣ ኣብ ትሕቲ ቐይዲ ውዒሎም። ይኹን እምበር ዛጊድ እቲ ወፍሪ ናብ ተወላዶ ሓደ ብሄር ስለዘተኮረ፡ ልዕልነት ሕጊ ንምርግጋጽ ኣብ ዝግበር ወፍሪ፡ ብኹሉ ዓቕመይ ክተሓባበር እየ ዝበለ መንግስቲ ትግራይ እንከይተረፈ፡ በቲ ሓደ ወገን " ዘጥፍአ ይተሓተት እናበለ፡ በቲ ካልእ ሸነኽ ከኣ " እቲ ተግባር፡ ንትግራይ ንምድኻም ዝውሰድ ዘሎ ስጉምቲ'ዩ" ክብል ኮኒኑዎ። ልዕሊ ሓሙሽተ ወርሒ ወሲዱ ኣብ ዝተብሃለ መርመራ ላዕለዋይ ዓቃቢ ሕጊ ፌደራል፡ ከበድቲ ጥሕሰታት ሰብኣዊ መሰላት ብሓለፍቲ ስራሕ መንግስቲ ይፍጸሙ ምንባሮም እንትግለጽ፡ ዓበይቲ ገበናት ግዕዝይና ድማ ብዝተሓላለኸ መገዲ ከምዝተፈጸሙ ተሓቢሩ። በዞም ጥፍኣታት ተጠርጢሩ ኣብ ትሕቲ ቀይዲ ዝኣቱ ጥርጡር፡ ጉጅለን ህዝብን ኣይውክልን'ኳ እንተተብሃለ፡ ሕዚ ብዘሎ ኣካይዳ ምእሳር ጥርጡራት ግና ንሓደ ብሄር ዘነጻጸረ'ዩ ዝብል ትርጉም ይወሃቦ ኣሎ። ምንጪ ስእሊ, Getty Images ምኽትል ርእሰ ምምሕዳር ክልል ትግራይ ዶክተር ደብረጽዮን'ውን ትማሊ ኣብ ዝሃቦ መግለጺ፡ ሙሉእ ተሓታትነት ንምርግጋጽ ኩሉ ብምፍታሽ ፖለቲካን ሕግን ክፍለ ክኽእል ኣለዎ ኢሉ። "ኣየነዎት ትካላት ምስ ትግራይ ተኣሳሲረን ይለዓላ'ኮ ንፈልጠን ኢና። ደሕንነት፣ ሜቴክ ዝኣመሰላ'የን። ዘጥፍአ ልዕሊ ሕጊ ስለዘይኸውን፡ ክሕተት ኣለዎ፤ ኮይኑ ግን ንኻልእ ፖለቲካዊ ዕላማ መጥቀሚ ክኸውን የብሉን" ኢሉ ዶክተር ደብረጽዮን። ካብዚ ሓሊፉ፡ ኣጀንዳ እቲ ኣካይዳ ካብ ድኽነት ንምውጻእ ዝሰርሕ ዘሎ ህዝቢ ናብ ምጉዕጻጽን ምብርካኽን ዘይሩ'ዩ ብምባል ድሕሪ ሕዚ ኣሕሊፍና እንህቦ ሰብ የለን ኢሉ። "እቲ ጉዳይ ካብ ሕቶታት ሰብኣዊ መሰላትን ብልሽውናን ወጺኡ ህዝቢ ናብ ዘጥቅዕ ፖለቲካዊ ስጉምቲ ዘይሩ ኣሎ። እዚ ኣይንቕበሎን" ብምባል መንግስቲ ትግራይ ሕጉስ ከምዘይኾነ ኣመላኺቱ። ፖለቲካን ሕግን ተፈላልዩ ይፈልጥ'ዶ?
